Εντείνονται τα μέτρα ασφάλειας στη Νέα Υόρκη
ενώ διερευνάται αξιόπιστη αλλά μη επιβεβαιωμένη πληροφορία για ενδεχόμενη επίθεση
Ο δήμαρχος της Νέας Υόρκης, Μάικλ Μπλούμπεργκ, δήλωσε ότι εντείνονται τα μέτρα ασφάλειας στη πόλη λόγω «αξιόπιστης», αλλά μη επιβεβαιωμένης μέχρι στιγμής, πληροφορίας για συγκεκριμένη επίθεση που σχεδιάστηκε για να συμπέσει με την φετινή 10 επέτειο των τρομοκρατικών επιθέσεων της 11 Σεπτεμβρίου. Σε συνέντευξη τύπου την Πέμπτη το βράδυ, ο διοικητής της αστυνομίας της Νέας Υόρκης, Ρέι Κέλλυ, δήλωσε ότι στα μέτρα ασφάλειας περιλαμβάνονται σημεία ελέγχου αυτοκινήτων, έλεγχοι στις τσάντες στο μετρό, ομάδες με ειδικά εκπαιδευμένα σκυλιά, καθώς και όργανα μέτρησης ραδιενέργειας σ’ ολόκληρη τη πόλη. Η αστυνομία της Νέας Υόρκης δίνει ιδιαίτερη έμφαση σε μέτρα ασφάλειας στα τούνελ, τις γέφυρες και άλλα γνωστά κτήρια της πόλης καθώς και σε χώρους θρησκευτικής λατρείας. Ο κ. Μπλούμπεργκ δήλωσε ότι οι Νεοϋορκέζοι θα πρέπει να συνεχίσουν να είναι προσεκτικοί και να αναφέρουν στις αρμόδιες αρχές οτιδήποτε ύποπτο υποπέσει στην αντίληψη τους. Αλλά τόνισε ότι παρά την απειλή οι πολίτες της Νέας Υόρκης θα πρέπει να μην αλλάξουν την καθημερινότητα τους. Αμερικανοί αξιωματούχοι δήλωσαν τη Πέμπτη ότι έχουν «αξιόπιστες» πληροφορίες για ενδεχόμενη απειλή που μάλλον επικεντρώνεται στην Ουάσιγκτον ή την Νέα Υόρκη. Αξιωματούχοι δηλώνουν επίσης ότι υποπτεύονται τρία άτομα. Ένα απ’ αυτά είναι αμερικανός πολίτης που μπήκε στις ΗΠΑ τον Αύγουστο, με στόχο να πραγματοποιήσει επίθεση με παγιδευμένο όχημα. Ο Λευκός Οίκος και ο Πρόεδρος Ομπάμα ενημερώνονταν για τις πληροφορίες περί ενδεχόμενης τρομοκρατικής απειλής, καθόλη τη διάρκεια της ημέρας. Αξιωματούχος του Λευκού Οίκου δήλωσε σε δημοσιογράφους ότι η κυβέρνηση έχει ήδη «ενισχύσει σημαντικά» τις προσπάθειες ασφάλειας και εγρήγορσης, ενόψει της επετείου της 11 Σεπτεμβρίου, αλλά ο Πρόεδρος ζήτησε τη Πέμπτη απ’ τις αντιτρομοκρατικές αρχές να «υπερδιπλασιάσουν» τις προσπάθειες τους με στόχο την προστασία της χώρας από ενδεχόμενη επίθεση. Αξιωματούχοι σημειώνουν πάντως ότι η απειλή δεν έχει επιβεβαιωθεί και ότι συνεχίζεται η διερεύνηση του θέματος. Δηλώνουν επίσης ότι εξετάζουν την πιθανότητα ενημέρωσης της τοπικής αστυνομίας για το τι θα πρέπει να προσέχει, καθώς και την πιθανότητα ενημέρωσης του κοινού. Επίσης εξετάζεται το ενδεχόμενο αύξησης του επιπέδου συναγερμού της χώρας.